ВЪТРЕШНИ ПРАВИЛА ЗА РАБОТА НА
КОМИСИЯ „УПРАВЛЕНИЕ НА СОБСТВЕНОСТТА“ 
КЪМ ПРОКУРОРСКАТА КОЛЕГИЯ, 
КОЯТО, НА ОСНОВАНИЕ § 23, АЛ. 2 ОТ ПЗР НА ЗИД НА КРБ, 
ИЗПЪЛНЯВА ФУНКЦИИТЕ НА ВИСШ ПРОКУРОРСКИ СЪВЕТ

I.Общи положения
Чл. 1. С тези правила се определя организацията и дейността на постоянната комисия „Управление на собствеността“ към Прокурорската колегия, която на основание § 23, ал. 2 от ПЗР на ЗИД на КРБ, изпълнява функциите на Висш прокурорски съвет, наричана по – долу „Комисията“.
Чл. 2. Правомощията на Комисията са уредени в чл. 15 от Временните правила за организацията на дейността на Прокурорската колегия, която на основание § 23, ал. 2 от ПЗР на ЗИД на КРБ, изпълнява функциите на Висш прокурорски съвет и на нейната администрация (Правилата).
Чл. 3. Основни принципи в работата на Комисията са законност, етичност, компетентност, колегиалност, публичност и прозрачност. 
II.Правомощия
Чл. 4. Комисията:
1.	Организира ползването на сградния фонд, предоставен за нуждите на Прокурорската колегия и органите от системата на Прокуратурата на Република България;
2.	Предлага на Прокурорската колегия разпределение на ползването на имотите на органите от системата на Прокуратурата на Република България за вземане на решение от Съдийската колегия и внасяне в Общото събрание на Висшия съдебен съвет и Висшия прокурорски съвет за приемане на становища по управлението на недвижимите имоти на съдебната власт;
3.	Проучва и анализира необходимостта от ново строителство, реконструкция на предоставения за ползване на Прокурорската колегия и органите от системата на Прокуратурата на Република България сграден фонд и предлага залагането на необходимите средства в проекта на бюджет на Прокурорската колегия;
4.	Предлага на Прокурорската колегия за приемане ежегодните програми на инвестиционна дейност в рамките на утвърдения бюджет;
5.	Внася в Прокурорската колегия предложения за финансиране от бюджета или от други средства на ново строителство, реконструкция, възстановяване и основни ремонти на предоставения за ползване на Прокурорската колегия и органите от системата на Прокуратурата на Република България сграден фонд;
6.	Разглежда предложения и искания за извършване на текущи и аварийни ремонти на сграден фонд, предоставен за ползване на Прокурорската колегия и органите от системата на Прокуратурата на Република България, при липса на планиран финансов ресурс по бюджета на второстепенния разпоредител и ги внася в комисия „Бюджет и финанси и съдебна администрация“ за извършване на бюджетния разход съобразно изискванията за изпълнение на бюджета;
7.	Организира осъществяването на предварителен, текущ и последващ контрол по реализирането на инвестиционната политика, включително извършването на ново строителство, реконструкция и основни ремонти на сградния фонд, за нуждите на Прокурорската колегия и органите от системата на Прокуратурата на Република България и предоставянето на необходимата информация на Съдийската колегия, свързана с управлението на сградния фонд на съдебната власт;
8.	Организира и предлага на Прокурорската колегия проекти за решения за откриването на процедури по възлагане на обществени поръчки и централизирани доставки, свързани с инвестиционната политика и осъществяване контрол по изпълнението им, като предоставя необходимата информация на Съдийската колегия.
9.	Предлага на Прокурорската колегия проекти за решения, свързани с придобиване на недвижими имоти и вещни права върху тях за нуждите на Прокурорската колегия и органите от системата на Прокуратурата на Република България за вземане на решение от Съдийската колегия и внасяне в Общото събрание на Висшия съдебен съвет и Висшия прокурорски съвет за приемане на становища по управлението на недвижимите имоти на съдебната власт.
10.	Координира с други органи на изпълнителната власт осъществяването на съвместни проекти или международни програми, свързани със сградния фонд за нуждите на Прокурорската колегия и органите от системата на Прокуратурата на Република България и предоставянето на необходимата информация на Съдийската колегия.
11.	Предлага на Прокурорската колегия проекти за решения, свързани с организацията и ползването на ведомствения жилищен фонд, като за сключените договори предоставя необходимата информация на Съдийската колегия.
12.	Осъществява координация и взаимодействие с другите комисии на Прокурорската колегия по съответни въпроси.
Чл. 5. При осъществяване на дейността си, Комисията взаимодейства с другите комисии на Прокурорската колегия, с комисиите на Съдийската колегия, с други органи на съдебната власт, с държавни и общински институции, невключени в съдебната система, недържавни органи и организации, както и с юридически и физически лица.
Чл. 6. Комисията може да изпраща за становище от органите на съдебната власт материали, които счете за необходимо.
Чл. 7. (1) С решение на Комисията могат да се създават работни групи по определени проблеми или въпроси, поставени пред нея.
(2)	Комисията внася за разглеждане от ПК всички въпроси от нейна компетентност, по които се е произнесла, освен тези с подготвителен характер.
(3)	В проекта за дневен ред на ПК решенията се подреждат по раздели, когато това е възможно.

III. Структура, състав и организация на работа

Чл. 8. Комисията се състои от трима членове, избрани от Прокурорската колегия.

Чл. 9. От своя състав Комисията избира председател и заместник-председател с явно гласуване с обикновено мнозинство. При отсъствие на председателя правомощията му се изпълняват от заместник-председателя или при негово отсъствие от член на Комисията, определен по старшинство, съобразно продължителността на юридическия стаж.

Чл. 10. Със заповед на Главния секретар на Прокурорската колегия се определят експертните и техническите сътрудници на Комисията.

Чл. 11 (1) В изпълнение на възложените правомощия Комисията провежда редовно заседание веднъж седмично – вторник от 09.30 часа, по предварително изготвен дневен ред, предоставен на членовете на Комисията  два дни преди заседанието.
(2) С решение на Комисията могат да бъдат провеждани и извънредни или изнесени заседания, както и да се променят денят и часът на редовните. Извънредните заседания се свикват от председателя на Комисията, а в негово отсъствие от заместник-председателя.
(3) Проектът на дневен ред за заседанията на комисията се подготвя от техническия сътрудник на комисията, след съгласуването му с началник отдел „Сграден фонд ПРБ“ в срок до петъка, предхождащ деня на заседанието. При отсъствие на техническия сътрудник, проектът на дневен ред се подготвя от служител, определен по временните правила на ПК или заповедта на Главния секретар на ПК за заместването на отсъстващия.
(4) Постъпилите след понеделник въпроси се разглеждат на следващо заседание, освен по изключение, ако не търпят отлагане, и тогава се включват в проекта за дневен ред като допълнителни точки по предложение на председателя на Комисията, а в негово отсъствие на заместник-председателя.
(5) Заседанието на Комисията е редовно, ако присъстват повече от половината от членовете й. Комисията се свиква на заседание от нейния председател, а в негово отсъствие от заместник-председателя или по искане най-малко на една трета от членовете й. 
(6) При обективна невъзможност на един или повече от членовете на Комисията за присъствено участие в заседание на Комисията, същото се заявява поне един ден преди деня на заседанието, с оглед осигуряване на техническата му обезпеченост и провеждане при дистанционно участие чрез видеоконферентна връзка. Заседанието се счита за редовно, при условията на чл.  11, ал. 5. Организирането на заседанието чрез видеоконферентна връзка се извършва от техническия сътрудник, съвместно с отдел „Информационно обслужване“.
Чл. 12. (1) Входящата кореспонденция, която е от компетентността на Комисията, след резолюция на главния секретар на ПК/председателя на Комисията/представляващия ПК, се резолюира от началник отдел „Сграден фонд ПРБ“ за изпълнение от съответния експерт, като може да се определя срок за изпълнение и в кое заседание следва да се разгледат подготвените материали.
	(2) Техническият сътрудник отразява резолюциите по постъпилите документи и насочва преписката към началник отдела или експерта чрез въведената деловодна система.
	(3) По всяка точка от дневния ред експертите предлагат мотивиран проект за решение/я.

Чл. 13. (1) Към проекта за дневен ред техническият сътрудник комплектова и прилага копия от материалите по отделните точки на хартиен и/или електронен носител. Прилагането на материалите по преписката предварително се съгласуват от експерта, подготвил точката и началник отдела. Дневният ред, ведно с материалите по него, се предава на председателя на Комисията, а в негово отсъствие на заместник-председателя  в срока, предвиден в чл. 11, ал. 3.
(2) След утвърждаване на дневния ред от председателя на Комисията, а в негово отсъствие от заместник-председателя, същият се публикува от техническия сътрудник на интернет страницата на ПК.

Чл. 14. Координацията по подготовката на материалите за разглеждане на заседанията на Комисията се осъществява от началник отдел „Сграден фонд ПРБ“.
Чл. 15. В случаите, когато срокът за внасяне се удължава, или материалите, подготвяни от експертните сътрудници не отговарят на изискванията за разглеждане в заседание, съответните въпроси от проекта за дневния ред се отлагат за разглеждане за следващо или друго заседание с резолюция на председателя/заместник-председателя или с решение на Комисията.
Чл. 16. (1) По решение на Комисията за обсъждането на определени и специфични въпроси могат да бъдат поканени външни експерти и /или/ представители на органите на съдебната власт, които да присъстват на заседанието по конкретно разглежданите въпроси.
	(2) Всеки член на ПК, който не е от състава на комисията, може да участва в заседание без право на глас.
	(3) В протокола на заседанието се вписват всички присъстващи лица.

Чл. 17. (1) Председателят, а в негово отсъствие заместник-председателят ръководи заседанията на Комисията, като предлага за приемане проекта за дневен ред.
 (2) При обсъждане и гласуване на проекта за дневния ред, всеки от членовете на Комисията може да предлага включване на допълнителни точки за разглеждане, като предложи и проект на решение.
	(3) По време на заседанието становищата и проектите на решения се докладват от председателя на Комисията, а в негово отсъствие от заместник-председателя, от началник отдел „Сграден фонд ПРБ“, като при необходимост, по решение на Комисията проект на решение може да бъде докладван от съответния експерт, подготвил конкретното становище /проект на решение/. 
	(4) След изчерпване на дневния ред или приключване на работата, председателят/заместник-председателят закрива заседанието.

	Чл. 18. (1) Комисията приема решения на заседания при наличието на кворум и с мнозинство повече от половината от присъстващите членове с явно гласуване.
	(2) На заседанието се води кратък протокол, който се подписва от председателя, а в негово отсъствие от заместник-председателя, от присъствалите на заседанието началник отдел „Сграден фонд ПРБ“, експертни сътрудници и техническият сътрудник към Комисията, определени със съответната заповед на Главния секретар на ПК.
	(3) Решенията на комисията се оформят в кратък протокол в срок до три работни дни след приключване на заседанието, съгласуват се с началник отдел „Сграден фонд ПРБ“/експертните сътрудници и се подписват от председателя, а в негово отсъствие от заместник-председателя на Комисията. 
	(4) Включването на предложения за решения в проекта за дневен ред за заседанието на ПК, се извършва след разпореждане от Главния секретар на ПК и след представен списък на редовните/допълнителни точки, подписан от председателя, а в негово отсъствие от заместник-председателя на Комисията.
	(5)  Поправки на очевидни фактически грешки в краткия протокол могат да се правят по решение на Комисията. Технически грешки в кратките протоколи за приетите решения могат да се поправят с разпореждане на председателя на Комисията, а в негово отсъствие на заместник-председателя.
	(6) Техническият сътрудник съхранява документацията по изготвения дневен ред и протоколите, съдържащи приетите решения от Комисията, съобразно утвърдените вътрешни правила за организацията на документооборота и деловодната дейност на ПК, като преписките, съдържащи оригинални скици, схеми, строителна техническа документация, актове за собственост и др. се връщат към досието на преписката на  отдел „Сграден фонд ПРБ“, ведно с препис от решението на Комисията срещу подпис на водещия преписката.
	(7) Звуковите файлове от заседанията на Комисията се съхраняват в срок до 1 месец от приключване на заседанието и подписване на протокола. Същите се ползват само в сградата на Прокурорската колегия.
	(8) Изпълнението на решенията, приети от комисията и ПК се организира от началник отдел „Сграден фонд ПРБ“, а контролът по изпълнението им се осъществява от Главния секретар на ПК.
	(9) След резолюция на председателя на Комисията, а в негово отсъствие от заместник-председателя, протоколът от заседанието на Комисията се публикува от техническия сътрудник на интернет страницата на ПК.
	(10) За решенията на Комисията, които следва да се сведат до знанието на органите на съдебна власт, административни или общински органи и други организации, се изготвя препис-извлечение от подписания от председателя/заместник-председателя протокол и се подпечатват с официалния печат на Прокурорската колегия. Съпроводителните писма се подписват от председателя/заместник-председателя на Комисията, като в тяхно отсъствие могат да бъдат подписани от Главния секретар на Прокурорската колегия.

Чл. 19. Ежегодно Комисията изготвя и приема отчет за дейността си за предходната година, който се публикува на интернет страницата на ПК и се включва в Годишния доклад за дейността на Прокурорската колегия.
Настоящите Вътрешни правила за работа на комисия „Управление на собствеността“ към Прокурорската колегия са приети с решение по протокол № 05/14.05.2024 г., т. 7 на Комисията.